###

### *ΣΧΟΛΗ ΘΕΤΙΚΩΝ ΕΠΙΣΤΗΜΩΝ*

### *ΤΜΗΜΑ ΑΕΡΟΔΙΑΣΤΗΜΙΚΗΣ ΕΠΙΣΤΗΜΗΣ ΚΑΙ ΤΕΧΝΟΛΟΓΙΑΣ*

 Ψαχνά,……………

**ΘΕΜΑ: Πρόσκληση για επιλογή εξερχόμενων φοιτητών του Τμήματος Αεροδιαστημικής Επιστήμης και Τεχνολογίας, για σπουδές στο πλαίσιο του προγράμματος ERASMUS+ μέσω φοίτησης στα Παν/μια μέλη της συμμαχίας Παν/μίων CIVIS το ακαδ. έτος 2025-26**

 Οι φοιτητές του Τμήματος Αεροδιαστημικής Επιστήμης και Τεχνολογίας που επιθυμούν να συμμετάσχουν στο πρόγραμμα κινητικότητας φοιτητών ERASMUS+, για φοίτηση στα Παν/μια μέλη της συμμαχίας Παν/μίων CIVIS, το **Ακαδημαϊκό έτος 2025-26**, μπορούν να υποβάλλουν τις αιτήσεις τους στην Γραμματεία του Τμήματος, έως 6/12/2024

 Τα Πανεπιστήμια, Τμήματα και Προγράμματα τα οποία προτείνονται στους Φοιτητές του Τμήματος Αεροδιαστημικής Επιστήμης και Τεχνολογίας, συνοψίζονται στο αρχείο ***Summary - Programs για ΑΕΤ - CIVIS\_ ERASMUS\_2025-26.xlsx***.

 Τονίζεται ότι στην αίτηση, οι φοιτητές μπορούν να επιλέξουν (με σειρά προτεραιότητας) έως τρία(3) διαφορετικά προγράμματα ή τμήματα (Prοgrams/Departments). Τελικά θα εγγραφούν σε ένα τμήμα, ανάλογα με την μοριοδότηση.

 Τα τμήματα μπορούν να ανήκουν στο ίδιο ή σε διαφορετικό πανεπιστήμιο ή (και) στην ίδια ή σε διαφορετική Σχολή (Faculty). Επίσης, οι φοιτητές μπορούν να επιλέξουν την διάρκεια φοίτησης (χειμερινό / εαρινό / όλο το ακαδημαϊκό έτος), ανάλογα με τα κριτήρια και περιορισμούς που θέτουν τα πανεπιστήμια υποδοχής (βλ. αρχείο *Πίνακας Συνεργαζόμενων Πανεπιστημίων ERASMUS CIVIS 2025-2026.xlsx*) και το πρόγραμμα ERASMUS+.

 Ο αριθμός των διδακτικών μονάδων που θα πρέπει να πάρει ο φοιτητής, για να δικαιολογηθεί η μετακίνησή του μέσω του προγράμματος Erasmus+ / CIVIS, είναι 30 ECTS ανά εξάμηνο σπουδών. Τα μαθήματα θα δηλωθούν μετά την επιλογή των φοιτητών που θα συμμετάσχουν στο πρόγραμμα. Για να δικαιολογηθούν τα μαθήματα (στο πρόγραμμα Σπουδών του Τμήματος Αεροδιαστημικής Επιστήμης και Τεχνολογίας), θα πρέπει να είναι συναφή με αντίστοιχα μαθήματα του προγράμματος Σπουδών του Τμήματος ΑΕΤ. Η επιλογή συγκεκριμένου τμήματος από τον πίνακα στο αρχείο *Summary - Programs για ΑΕΤ - CIVIS\_ ERASMUS\_2025-26.xlsx* δεν σημαίνει αυτόματα ότι όλα τα αντίστοιχα μαθήματα του προγράμματος είναι συναφή. Η συνάφεια των δηλωμένων μαθημάτων θα εξετασθεί αργότερα από τους υπεύθυνους Καθηγητές του Τμήματος ΑΕΤ.

 Tο Εθνικό και Καποδιστριακό Πανεπιστήμιο Αθηνών είναι ένα από τα 11 Ευρωπαϊκά Πανεπιστήμια που συναποτελούν το πανεπιστημιακό Δίκτυο συνεργασίας με την επωνυμία CIVIS-«Πανεπιστήμιο Πολιτών της Ευρώπης», στο πλαίσιο της πρωτοβουλίας της Ευρωπαϊκής Επιτροπής “EUROPEAN UNIVERSITY”, η οποία χρηματοδοτείται από το πρόγραμμα Erasmus+.

 Oι λεπτομέρειες για τα προσφερόμενα προγράμματα των συνεργαζόμενων Πανεπιστημίων (μέλη της συμμαχίας CIVIS), σχετικά με το δεδομένο πρόγραμμα κινητικότητας φοιτητών και όλα τα απαιτούμενα δικαιολογητικά που πρέπει να συνοδεύουν την αίτηση, έχουν αναρτηθεί στην ιστοσελίδα του Τμήματος Αεροδιαστημικής Επιστήμης και Τεχνολογίας (βλέπε αρχεία: *Πρόσκληση ERASMUS 2025-26\_επιλογή φοιτ.για Ιδρύματα CIVIS.docx*, *Πίνακας Συνεργαζόμενων Πανεπιστημίων ERASMUS CIVIS 2025-2026.xlsx, Οδηγός Μοριοδότησης Φοιτητών Erasmus+CIVIS Σπουδές.docx* )

 Λεπτομέρειες για τα ποσά της μηνιαίας επιχορήγησης και της επιχορήγησης για την κάλυψη μετακίνησης, καθώς και οι προϋποθέσεις συμμετοχής των φοιτητών στο πρόγραμμα Erasmus+, δίνονται επίσης στο Παράρτημα στο τέλος της παρούσης πρόσκλησης.

 Αναλυτικές πληροφορίες για τις Σχολές και τα Τμήματά τους, μαζί με τις προϋποθέσεις κάθε Ιδρύματος για την αποδοχή φοιτητών ERASMUS (θέσεις, κύκλοι σπουδών κ.α.) και στοιχεία επικοινωνίας, περιλαμβάνονται στο αρχείο Excel ***Πίνακας Συνεργαζόμενων Πανεπιστημίων Erasmus+/CIVIS 2025-2026.xlsx***.

 Επίσης, στην ιστοσελίδα του CIVIS ***https://civis.eu/el/sxetika-me-to-civis/panepisthmia*** υπάρχει παραπομπή στην ιστοσελίδα κάθε συνεργαζόμενου πανεπιστημίου.

 Οι φοιτητές του τμήματος μπορούν να υποβάλουν αίτηση για να μεταβούν σε κάποιο από τα Παν/μια για **ένα** ή **δύο** εξάμηνα του ακαδ. έτους 2025-26. Η διάρκεια φοίτησης μπορεί να είναι έως **δύο ακαδημαϊκά εξάμηνα**, εκτός κι αν τίθεται συγκεκριμένος περιορισμός από το ίδρυμα υποδοχής. Μόνο οι υποψήφιοι/ες διδάκτορες μπορούν, κατ΄ εξαίρεση, να συμμετάσχουν για μικρότερο χρονικό διάστημα (ελάχιστη διάρκεια: δύο μήνες).

 Επίσης, στο πλαίσιο του προγράμματος Erasmus+, οι φοιτητές/τριες μπορούν να μετακινηθούν με φυσική παρουσία έως 12 μήνες συνολικά στον ίδιο κύκλο σπουδών (προπτυχιακό, μεταπτυχιακό, διδακτορικό), ανεξάρτητα από τον αριθμό και το είδος των κινητικοτήτων (σπουδές ή πρακτική άσκηση). Σημειώνεται ότι όλες οι μετακινήσεις θα **πρέπει να έχουν ολοκληρωθεί έως τις 31/7/2026**. Σύμφωνα με τα έως τώρα δεδομένα, τυχόν διάστημα μετά από αυτή την ημερομηνία δεν θα επιχορηγείται.

 Ο κατάλογος των επιλεγόμενων φοιτητών θα καταρτιστεί με μοριοδότηση, σύμφωνα με τις οδηγίες της Επιτροπής Διεθνών Σχέσεων και Ευρωπαϊκών Εκπαιδευτικών Προγραμμάτων και του Τμήματος Ευρωπαϊκών και Διεθνών Σχέσεων του ΕΚΠΑ, και οι υποψήφιοι θα καταγραφούν με σειρά κατάταξης (βλ. αρχείο *Οδηγός Μοριοδότησης Φοιτητών Erasmus+CIVIS Σπουδές.docx*).

 Επιλέξιμοι φοιτητές που υπερβαίνουν τον αριθμό θέσεων που δίδεται από κάθε συνεργαζόμενο ίδρυμα, θα μοριοδοτηθούν και θα καταταχθούν κανονικά στον κατάλογο ως επιλαχόντες, έτσι ώστε, εάν υπάρξουν ακυρώσεις αμέσως μετά την ανάρτηση των τελικών πινάκων επιλογής, να τους δοθεί η δυνατότητα να καλύψουν τις κενές θέσεις.

**ΠΑΡΑΡΤΗΜΑ**

|  |
| --- |
| **Ποσό μηνιαίας επιχορήγησης[[1]](#footnote-1)**Το ποσό της μηνιαίας επιχορήγησης των φοιτητών που θα μετακινηθούν στο εξωτερικό για σπουδές για το έτος 2025-2026 καθορίζεται ανάλογα με τη χώρα υποδοχής ως εξής: |
| **Ομάδα** | **Χώρα** | **Ποσό μηνιαίας επιχορήγησης (€/μήνα)** |
| **Ομάδα 1**Χώρες με υψηλό κόστος διαβίωσης | Αυστρία, Βέλγιο, Γαλλία, Γερμανία, Δανία, Ιρλανδία, Ισλανδία, Ιταλία, Ολλανδία, Λιχτενστάιν, Λουξεμβούργο, Νορβηγία, Σουηδία, Φινλανδία, Ηνωμένο Βασίλειο, Ελβετία | **520** |
| **Ομάδα 2**Χώρες με μεσαίο κόστος διαβίωσης | Ελλάδα, Εσθονία, Ισπανία, Κύπρος, Λετονία, Μάλτα, Πορτογαλία, Σλοβακία, Σλοβενία, Δημοκρατία της Τσεχίας | **470** |
| **Ομάδα 3**Χώρες με χαμηλότερο κόστος διαβίωσης | Βουλγαρία, Κροατία, Λιθουανία, Ουγγαρία, Πολωνία, Ρουμανία, Σερβία, Δημοκρατία της Βόρειας Μακεδονίας, Τουρκία | **420** |
| Επιπλέον χρηματοδότηση προβλέπεται από το πρόγραμμα ERASMUS+ για τους φοιτητές με λιγότερες ευκαιρίες με βάση οικονομικά και κοινωνικά κριτήρια. Επίσης, επιπλέον χρηματοδότηση προβλέπεται για τους φοιτητές με Ειδικές Ανάγκες για την κάλυψη τυχόν επιπρόσθετων δαπανών κατά τη διάρκεια της κινητικότητας στο εξωτερικό. |

**Επιχορήγηση για την κάλυψη μετακίνησης:**

Οι εξερχόμενοι/ες φοιτητές/τριες λαμβάνουν χρηματοδότηση για την κάλυψη δαπανών ταξιδίου, που υπολογίζεται βάσει χιλιομετρικής απόστασης ανάμεσα στον τόπο προέλευσης του μετακινούμενου και τον τόπο διεξαγωγής της δραστηριότητας. Σε αυτό ισχύουν οι τιμές ανά ζώνη χιλιομέτρων, σύμφωνα με τον ακόλουθο πίνακα.

|  |  |  |
| --- | --- | --- |
| **Διανυόμενη απόσταση** | **Συνήθης μετακίνηση** | **Πράσινη μετακίνηση[[2]](#footnote-2)** |
| Μεταξύ 10 και 99 χλμ. | 28 ευρώ ανά συμμετέχοντα | 56 ευρώ ανά συμμετέχοντα |
| Μεταξύ 100 και 499 χλμ. | 211 ευρώ ανά συμμετέχοντα | 285 ευρώ ανά συμμετέχοντα |
| Μεταξύ 500 και 1999 χλμ. | 309 ευρώ ανά συμμετέχοντα | 417 ευρώ ανά συμμετέχοντα |
| Μεταξύ 2000 και 2999 χλμ. | 395 ευρώ ανά συμμετέχοντα | 535 ευρώ ανά συμμετέχοντα |
| Μεταξύ 3000 και 3999 χλμ. | 580 ευρώ ανά συμμετέχοντα | 785 ευρώ ανά συμμετέχοντα |
| Μεταξύ 4000 και 7999 χλμ. | 1188 ευρώ ανά συμμετέχοντα | 1188 ευρώ ανά συμμετέχοντα |
| 8000 χλμ. ή άνω | 1735 ευρώ ανά συμμετέχοντα | 1735 ευρώ ανά συμμετέχοντα |

**Προϋποθέσεις συμμετοχής των φοιτητών στο πρόγραμμα Erasmus+ Σπουδές**

**Δικαίωμα συμμετοχής/αίτησης στο πρόγραμμα έχουν οι φοιτητές/τριες που πληρούν τις ακόλουθες προϋποθέσεις:**

* Οι προπτυχιακοί/ές φοιτητές/τριες πρέπει να είναι **εγγεγραμμένοι/ες τουλάχιστον στο δεύτερο έτος σπουδών** τη στιγμή που υποβάλλουν την αίτηση.
* Οι φοιτητές/τριες που βρίσκονται στο τελευταίο έτος φοίτησης **ή είναι επί πτυχίω, έχουν δικαίωμα συμμετοχής μόνο αν χρωστούν ικανό αριθμό μαθημάτων**, τα οποία να αντιστοιχούν τουλάχιστον σε 30 Πιστωτικές μονάδες (ECTS credits) ανά εξάμηνο φοίτησης στο εξωτερικό, ώστε να έχουν μεγαλύτερη δυνατότητα επιλογής μαθημάτων από το πρόγραμμα σπουδών του Πανεπιστημίου υποδοχής και, αντίστοιχα, αναγνώρισής τους στο ΕΚΠΑ.
* Οι φοιτητές/τριες πρέπει να έχουν **επίπεδο γλωσσομάθειας τουλάχιστον Β2** για τη γλώσσα διδασκαλίας των προσφερόμενων μαθημάτων του Πανεπιστημίου υποδοχής για τους εισερχόμενους/ες φοιτητές/τριες Erasmus+/CIVIS. Η πιστοποίηση του επιπέδου γλωσσομάθειας γίνεται αποκλειστικά με την προσκόμιση του αντίστοιχου διπλώματος κατά την υποβολή της αίτησης συμμετοχής. **Φοιτητές/τριες που δεν έχουν το αντίστοιχο δίπλωμα γλωσσομάθειας όταν υποβάλλουν αίτηση συμμετοχής στο Τμήμα τους δεν είναι επιλέξιμοι/ες.** Τα διπλώματα που γίνονται δεκτά είναι αυτά τα οποία αναγνωρίζει το ΑΣΕΠ ([ΑΠΟΔΕΙΞΗ ΓΛΩΣΣΟΜΑΘΕΙΑΣ](http://www.interel.uoa.gr/fileadmin/interel.uoa.gr/uploads/ERASMUS_STUDIES_OUT_23-24/pararthma_glwssomatheias__A2_7_4_2023_15752_.pdf)). Οι φοιτητές/τριες των Τμημάτων ξένης γλώσσας και φιλολογίας που δεν κατέχουν δίπλωμα γλωσσομάθειας π**ρέπει να προσκομίσουν βεβαίωση επιπέδου τουλάχιστον Β2 από τον/την Πρόεδρο του Τμήματος**. Οι μεταπτυχιακοί/ές φοιτητές/τριες των Τμημάτων ξένης γλώσσας και φιλολογίας δεν υποχρεούνται να προσκομίσουν τη βεβαίωση αυτή, εφόσον η γλώσσα διδασκαλίας στο Πανεπιστήμιο υποδοχής είναι αυτή του πτυχίου τους. Αν το Πανεπιστήμιο υποδοχής απαιτεί επίπεδο ανώτερο του Β2 (ή οριστεί κάτι τέτοιο από το Τμήμα του ΕΚΠΑ), αυτό θα αποτελεί προϋπόθεση επιλογής για το συγκεκριμένο Πανεπιστήμιο. **Εάν απαιτεί επίπεδο κατώτερο του Β2, τότε ισχύει υποχρεωτικά ως προϋπόθεση επιλογής το οριζόμενο από το ΕΚΠΑ Β2 επίπεδο γλωσσομάθειας.**

**Διαδικασία επιλογής**

Η διαδικασία που ακολουθείται για την επιλογή των φοιτητών/τριών είναι η ακόλουθη:

1. **Ανάρτηση Προκήρυξης** **Τμήματος**

**Με ευθύνη των αρμόδιων μελών ΔΕΠ και διοικητικών που έχουν ορισθεί ως υπεύθυνοι για το πρόγραμμα Erasmus+/CIVIS, συντάσσεται και αναρτάται η Προκήρυξη του Τμήματος**, **μέσω της οποίας ενημερώνονται οι ενδιαφερόμενοι/ες για τα συνεργαζόμενα Πανεπιστήμια, τις προβλεπόμενες θέσεις, τις ημερομηνίες υποβολής αιτήσεων και, απαραιτήτως, τα κριτήρια επιλογής.**

Η προκήρυξη του Τμήματος πρέπει υποχρεωτικά να αναρτηθεί στην ιστοσελίδα του Τμήματος και αντίγραφό της να σταλεί στο Τμήμα Ευρωπαϊκών και Διεθνών Σχέσεων -ΤΕΔΣ.

**Υποχρεωτικά κριτήρια επιλογής φοιτητών ERASMUS+[[3]](#footnote-3)**

Στη μοριοδότηση των φοιτητών πρέπει να λαμβάνονται υπόψη τα υποχρεωτικά κριτήρια που ακολουθούν κατά σειρά βαρύτητας:

**Προπτυχιακοί/ές φοιτητές/τριες**

1. **Μέσος όρος βαθμολογίας** με βάση την αναλυτική βαθμολογία των φοιτητών/τριών μετά την τελευταία εξεταστική περίοδο έως τη στιγμή που κάνουν αίτηση για μετακίνηση
2. **Ποσοστό μονάδων ECTS που έχουν συγκεντρώσει μέχρι την υποβολή της αίτησης (σύμφωνα με το σύνολο των μαθημάτων του προγράμματος σπουδών)**.
3. **Επίπεδο γνώσης της γλώσσας διδασκαλίας** στο Πανεπιστήμιο υποδοχής (τίτλος επιπέδου **Β2 ή ανώτερου**).
4. **Επίπεδο γνώσης της γλώσσας της χώρας υποδοχής** (αν δεν ταυτίζεται με τη γλώσσα διδασκαλίας)

**Μεταπτυχιακοί/ές φοιτητές/τριες**

**1. Βαθμός Πτυχίου**

**2. Μέσος όρος βαθμολογίας** με βάση την αναλυτική βαθμολογία μετά την τελευταία εξεταστική περίοδο [για τους μεταπτυχιακούς/ές φοιτητές/τριες που είναι στο πρώτο εξάμηνο και δεν έχουν, ακόμη, βαθμολογία, θα γίνει αναγωγή των μορίων τους, σύμφωνα με τον Οδηγό Μοριοδότησης Φοιτητών Erasmus+/CIVIS Σπουδές].

**3. Επίπεδο γνώσης της γλώσσας διδασκαλίας** στο Πανεπιστήμιο υποδοχής (τίτλος επιπέδου **Β2 ή ανώτερου**).

4.**Επίπεδο γνώσης της γλώσσας της χώρας υποδοχής** (αν δεν ταυτίζεται με τη γλώσσα διδασκαλίας)

**Υποψήφιοι/ες διδάκτορες**

**1. Βαθμός Πτυχίου**

**2. Βαθμός Μεταπτυχιακού Διπλώματος Ειδίκευσης**

**3. Επίπεδο γνώσης της γλώσσας διδασκαλίας** στο Πανεπιστήμιο υποδοχής (τίτλος επιπέδου **Β2 ή ανώτερου**).

4.**Επίπεδο γνώσης της γλώσσας της χώρας υποδοχής** (αν δεν ταυτίζεται με τη γλώσσα διδασκαλίας)

Για την επιλογή υποψηφίων διδακτόρων είναι απαραίτητη η αιτιολογημένη εισήγηση της Τριμελούς Συμβουλευτικής Επιτροπής, στην οποία θα αναγράφεται το θέμα της διατριβής και θα βεβαιώνεται ότι το πρόγραμμα που θα ακολουθήσουν οι υποψήφιοι/ες στο εξωτερικό θα αποτελέσει μέρος της ερευνητικής τους εργασίας για την εκπόνηση της διδακτορικής τους διατριβής, καθώς και ότι θα προσμετρηθεί στον συνολικό χρόνο των σπουδών τους.

Επίσης, είναι σημαντικό να προστεθεί στη διαδικασία και να μοριοδοτηθεί η συνέντευξη των υποψηφίων.

Για να ολοκληρωθεί η επιλογή όσο το δυνατόν πιο σωστά, δίκαια και με διαφάνεια, **τα κριτήρια και η διαδικασία πρέπει οπωσδήποτε να αναγραφούν με σαφήνεια τόσο στην προκήρυξη, όσο και στον πίνακα επιλογής.**

1. **Επιλογή φοιτητών ERASMUS+**
2. **Η διαδικασία της επιλογής των φοιτητών γίνεται από κάθε Τμήμα, με συνεργασία των ακαδημαϊκών υπευθύνων και των αρμόδιων υπαλλήλων για το Erasmus+/CIVIS σε κάθε Γραμματεία**. Καθώς στις περιπτώσεις που αναφέρθηκαν στη σελίδα 2 θα πρέπει να γίνει επιλογή από το ΤΕΔΣ μεταξύ φοιτητών διαφορετικών τμημάτων, **τα τμήματα παρακαλούνται να μοριοδοτήσουν σύμφωνα με τον** **Οδηγό Μοριοδότησης Φοιτητών Erasmus+/CIVIS Σπουδές, προκειμένου να έχουν εφαρμοστεί κοινά κριτήρια[[4]](#footnote-4).**

Αφού εξεταστούν τα δικαιολογητικά που έχουν προσκομιστεί στη Γραμματεία, οι φοιτητές/τριες μοριοδοτούνται και καταγράφονται με σειρά κατάταξης σε ένα φύλλο excel για όλα τα Ιδρύματα υποδοχής [**«Συγκεντρωτικός Πίνακας Επιλογής-Μοριοδότησης φοιτητών Erasmus+/CIVIS Σπουδές 2025-2026»**]. Στον πίνακα, όπως ήδη αναφέρθηκε, θα καταγραφούν και θα μοριοδοτηθούν όλοι οι φοιτητές/τριες που πληρούν τα κριτήρια επιλογής.

1. Ο «Συγκεντρωτικός Πίνακας Επιλογής-Μοριοδότησης φοιτητών Erasmus+/CIVIS Σπουδές 2025-2026» πρέπει να αποσταλεί από τις Γραμματείες Τμημάτων στο ΤΕΔΣ ως συνημμένο αρχείο με email στο erasmus@uoa.gr έως την **20η Δεκεμβρίου 2024**.
2. **Η συμμετοχή των φοιτητών/τριών στο πρόγραμμα θα οριστικοποιηθεί αφού γίνει ο τελικός έλεγχος των συγκεντρωτικών πινάκων επιλογής από το ΤΕΔΣ.** Αμέσως μετά, **θα ειδοποιηθούν οι Γραμματείες για να αναρτήσουν τους Πίνακες στην ιστοσελίδα του Τμήματος και να ξεκινήσει η διαδικασία της ενημέρωσης των Πανεπιστημίων υποδοχής (nomination)**. Για τα πανεπιστήμια CIVIS, η διαδικασία των nominations γίνεται από το ΤΕΔΣ.

Παράλληλα, οι επιλεχθέντες/είσες φοιτητές/τριες θα ενημερωθούν από το ΤΕΔΣ για την περαιτέρω διαδικασία που πρέπει να ακολουθήσουν για την επιχορήγησή τους (ηλεκτρονική αίτηση, κατάθεση δικαιολογητικών), με αποστολή ηλεκτρονικού μηνύματος.

1. Οι κινητικότητες για το ακαδημαϊκό έτος 2025-26 θα χρηματοδοτηθούν από το σχέδιο **2024-1-EL01-KA131-HED-000195680**. Τα ποσά που αναγράφονται στην παρούσα πρόσκληση είναι εκείνα που έχουν οριστεί από την Εθνική Μονάδα (Ι.Κ.Υ.) για το εν λόγω σχέδιο. [↑](#footnote-ref-1)
2. Ως πράσινη μετακίνηση ορίζεται η μετακίνηση με μειωμένο αποτύπωμα άνθρακα ή εν γένει περιβαλλοντικό αποτύπωμα, όπως πχ. λεωφορείο, τρένο ή συνεπιβατισμό (carpooling). [↑](#footnote-ref-2)
3. Μόνο τα τμήματα που δεν αντιμετωπίζουν το πρόβλημα που περιγράφεται στη σελίδα 2 και δεν θα χρειαστεί να μοιραστούν θέσεις με άλλα τμήματα (όπως η Ιατρική και η Νομική Σχολή), μπορούν να επιλέξουν να θέσουν δικά τους κριτήρια επιλογής. [↑](#footnote-ref-3)
4. Μόνο τα τμήματα που δεν αντιμετωπίζουν το πρόβλημα που περιγράφεται στη σελίδα 2 και δεν θα χρειαστεί να μοιραστούν θέσεις με άλλα τμήματα (όπως η Ιατρική), μπορούν να επιλέξουν να εφαρμόσουν άλλον τρόπο μοριοδότησης. [↑](#footnote-ref-4)